20 produksies van 20 min. oor 20 weke aanlyn gehou | Netwerk24
Volksblad en Die Burger sê: Een oorwinning en twee nederlae vir Donald Trump
Die Amerikaanse hooggeregshof se beslissing oor pres. Donald Trump se belastingsake is in bepaalde opsigte ’n oorwinning en in ander opsigte ’n nederlaag vir hom.
20 produksies van 20 min. oor 20 weke aanlyn gehou
Deur Elretha Britz 29 Junie 2020 14:30
‘20/20: Entertainment in Containment’ begin op 10 Julie.
Om klassieke musiek visueel aan te bied was nog altyd vir die Suid-Afrikaanse sanger en regisseur Magdalene Minnaar belangrik. Dis egter ’n perd van ’n ander kleur om dit onder die koronavirus-inperkingsmaatreëls suksesvol aanlyn aan te bied.
Minnaar is bekend as ’n vindingryke vervaardiger, maar in die huidige ongekende omstandighede het sy ’n groep planmakers op Zoom bymekaargekry en so het 20/20 ontstaan – 20 produksies van 20 minute oor 20 weke.
Die eerste uitsending gaan op 10 Julie wees en die reeks sal op 20 November eindig.
In elke produksie is visuele elemente soos animasie, skilderkuns, projeksies of voordrag van gedigte, dans en ander kreatiewe planne bygevoeg om die musiekuitvoering met dié ekstra dimensies te laat leef.
Entertainment in Containment, soos Minnaar die projek noem, het begin met weeklikse diskoerse op Zoom om denke te stimuleer wat tot interessante en werkbare planne moes lei.
“Ek kry kunstenaars ongelooflik jammer, veral vryskutkunstenaars, wat waarskynlik tot volgende jaar letterlik geen inkomste gaan verdien nie. Ek het net gevoel ek moet ’n platform vir hul werk skep wat hopelik finansieel lonend sal wees.”
Minnaar het self onder die pandemie-gevolge deurgeloop. “Ek sou nou aan die Bach-fees in Leipzig, Duitsland, deelgeneem het, later vanjaar sou ek Mozart se opera Le Nozze di Figaro vir Sempre-opera regisseer, Ben Schoeman en ek het optredes vir Engeland en Suid-Afrika beplan en ek en die pianis Maryke Johnson sou ’n nuwe program van kunsliedere op die eerste Vrystaat Klank en Klassique in Bloemfontein uitvoer.”
Sy weet dus hoe dit voel as jou optredes die een ná die ander gekanselleer word. Toe skep sy 20/20.
Een van die produksies is ’n stilrolprent met die fluitspeler Louisa Theart vir wie Matthijs van Dijk nuwe werke gekomponeer het. In ’n ander lewer die Stellenbosse Nina Fourie-Gouws ’n program van virtuose kitaarmusiek teen die agtergrond van animasiebeelde deur Gerald Seymour.
Christiaan Snyman is ’n bariton en kunsskilder en sal sy eie kuns as aanvulling vir liedere en arias gebruik.
Die perkussiespeler Magda de Vries bied Fragment aan, ’n produksie met geanimeerde Suid-Afrikaanse gedigte waarvoor bypassende musiek geskryf is.
Elmarie van der Vyver het besluit om Spaanse liedere, wat vir altviool en klavier verwerk is, ’n plaaslike geur te gee. Die woorde is in Xhosa vertaal en word deur Ongezwa Gongxeka voorgelees.
Minnaar tree self ook op en sal in Alphabet gehoor word. Dit bestaan uit die 26 letters van die alfabet waarop gedigte geskep is. Al die woorde in ’n gedig begin met die gekose letter. As dit A se beurt is, begin al die woorde met A.
Minnaar se broer, Louis Minnaar, ’n lid van die groep Bittereinder en ’n grafiese kunstenaar, sorg vir die visuele uitbeelding, en Jaco van der Merwe, ook van Bittereinder, het die gedigte geskep. Magdalene, bygestaan deur ’n klein ensemble, sing die werke wat Franco Prinsloo getoonset het.
Van die ander kunstenaars wat gehoor sal word in produksies waaraan nog gewerk word, is die fluitspeler Carina Bruwer, sanger Conroy Scott, tjellis Dorette Roos, sopraan Busisiwe Ngejane, tenoor Makudupanyane Senaoana, violis en komponis Luca Hart, kitaarspeler André van Rensburg en komponiste Jonathan Blair en Catherine Stephenson.
Bykans 60 kunstenaars werk voor en agter die skerms aan die verkenningstog wat luisteraars op nuwe paaie in die wêreld van klassieke musiek neem.
• 20/20: Entertainment in Containment open op 10 Julie om 20:00 met Daniel Zachariah Franks en The Hot Club of Cape Town se musiekvideo met verwerkings van Bach- en Piazzolla-werke in sigeunerjazz. Kaartjies kos R80 by Quicket, https://qkt.io/MFS6Tp. Skenkings aan die kunstenaars kan ook hier gemaak word.
Meer oor: Musiek | Magdalene Minnaar
Strydom pak 2de huiskonsert aan asof sy vir 1 mens sing
Bob Dylan lewer op 79 ’n epiese meditasie
UJ-koor bring klanke van rus en besinning